|  |  |  |  |
| --- | --- | --- | --- |
| **Tárgy:** | **Szombathely Megyei Jogú Város Bűnmegelőzési, Közbiztonsági és Közrendvédelmi Bizottságának 2023. december 11-i ülése** | | |
| **Helyszín:** | **Városháza, Kossuth Lajos utca 1-3., I. emeleti kisterem** | | |
| **Időpont:** | **2023. december 11., 15 óra 00 perc** | | |
| **Jegyzőkönyv-**  **vezető:** | **Kiss Viktória** | | |
| **Jelenléti ív** | **Név** | **Aláírás** | **Megjegyzés** |
|  | **Kelemen Krisztián** | **jelen** | képviselő, a Bizottság elnöke |
|  | **Balogh Tibor** | **jelen** | a Bizottság tagja |
|  | **Bercse László r. őrnagy** | **jelen** | a Bizottság tagja |
|  | **Bor Balázs** | **jelen** | a Bizottság tagja |
|  | **Büki Zoltán** | **-** | a Bizottság tagja |
|  | **Dr. Koncz Gabriella r. ezredes** | **jelen** | a Bizottság tagja |
|  | **Dr. Mészáros András** | **-** | a Bizottság tagja |
|  | **Dr. Stánitz Éva** | **jelen** | a Bizottság tagja |
|  | **Egyed László tű. alezredes** | **jelen** | a Bizottság tagja |
|  | **Gálffy Áron** | **jelen** | a Bizottság tagja |
|  | **Gyenge-Pavelkovits Petra Lívia** | **-** | a Bizottság tagja |
|  | **Horváth Ferenc** | **jelen** | a Bizottság tagja |
|  | **Janzsó Zoltán** | **jelen** | a Bizottság tagja |
|  | **Márovics Pál** | **jelen** | a Bizottság tagja |
|  | **Verasztó István r. alezredes** | **jelen** | a Bizottság tagja |
|  | **Versegi Valentin** | **jelen** | a Bizottság tagja |
|  | **Állandó meghívottak** | | |
|  | **Név** | **Aláírás** | **Megjegyzés** |
|  | **Dr. Nemény András polgármester** | **-** |  |
|  | **Dr. László Győző alpolgármester** | - |  |
|  | **Dr. Horváth Attila alpolgármester** | - | 3. sz. választókerület képviselője |
|  | **Horváth Soma alpolgármester** | - |  |
|  | **Dr. Károlyi Ákos jegyző** | - |  |
|  | **Babicsné Dr. Tőke Erzsébet aljegyző** | - |  |
|  | **Dr. Holler Péter osztályvezető** | **jelen** | SZMJV PH Hatósági Osztály |
|  | **Ágoston Sándor irodavezető** | **jelen** | SZMJV PH Hatósági Osztály, Közterület-felügyelet |
|  | **Kalmár Ervin osztályvezető** | - | SZMJV PH Városüzemeltetési Osztály |
|  | **Bonti Tamás irodavezető** | **jelen** | SZMJV PH Városüzemeltetési Osztály, Kommunális és Környezetvédelmi Iroda |
|  | **Stéger Gábor osztályvezető** | **jelen** | SZMJV PH Közgazdasági és Adó Osztály |
|  | **Dr. Takátsné Dr. Tenki Mária** | **-** | 8. sz. választókerület képviselője |
|  | **Sátory Károly** | **-** | 10. sz. választókerület képviselője |
|  | **Kiss Viktória** **védelmi ügyintéző** | **jelen** | SZMJV PH Hatósági Osztály |
|  | **Tömböly Ágnes újságíró** | **jelen** | Vas Népe |
|  | **Szendi Péter fotós** | **jelen** | Vas Népe |

**Kelemen Krisztián képviselő, a Bizottság elnöke:** Tisztelettel köszönti a Bűnmegelőzési, Közbiztonsági és Közrendvédelmi Bizottságnak az év utolsó ülésén megjelent tagjait. Megkülönböztetett tisztelettel külön is köszönti a Bizottság új tagjait, Dr. Koncz Gabriella r. ezredest, a Szombathelyi Rendőrkapitányság kapitányságvezetőjét, és Verasztó István r. alezredest, a Közrendvédelmi Osztály vezetőjét, akik a 2023. november 30-ai Közgyűlésen letették az esküjüket. Köszönti továbbá Stéger Gábor Urat, a Közgazdasági és Adó Osztály vezetőjét, valamint a sajtó megjelent munkatársait.

Az ülést megnyitja, megállapítja, hogy a Bizottság 13 fővel határozatképes, 3 fő hiányzó van. A jegyzőkönyvet Kiss Viktória vezeti. Jegyzőkönyv hitelesítésére felkéri Bor Balázs tagot, erről szavazniuk nem szükséges.

**Bor Balázs, a Bizottság tagja:** Vállalja.

**Kelemen Krisztián képviselő, a Bizottság elnöke:** Az elektronikusan kiküldött napirendi pontokat, összesen 7-et fognak tárgyalni, a „Különfélék”-kel együtt. Szavazásra teszi fel, aki a napirendi pontokkal egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 13 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**60/2023. (XII.11.) BKKB számú határozat**

A Bűnmegelőzési, Közbiztonsági és Közrendvédelmi Bizottság a 2023. december 11-i ülésének napirendjét az alábbiak szerint fogadta el:

**Nyilvános ülés:**

**1./ Javaslat Szombathely Megyei Jogú Város Önkormányzata 2024. évi átmeneti gazdálkodásáról szóló rendeletének megalkotására (Közgyűlési 7.)**

**Előadó:** Stéger Gábor, a Közgazdasági és Adó Osztály vezetője

**2./ Beszámoló a Közterület-felügyelet munkájáról (Közgyűlési 3.)**

**Előadó:** Ágoston Sándor, a Közterület-felügyelet irodavezetője

**3./ Tájékoztató a belterületen kárt okozó vaddisznók elejtése új rendszerének tapasztalatairól**

**Előadó:** Dr. Holler Péter, a Hatósági Osztály vezetője

**4./ Javaslat Szombathely város területén forgalmi rend változtatással kapcsolatos döntések meghozatalára**

**Előadó:** Kalmár Ervin, a Városüzemeltetési Osztály vezetője

**Meghívottak:** Dr. Takátsné Dr. Tenki Mária, a 8. sz. választókerület képviselője

Sátory Károly, a 10. sz. választókerület képviselője

**5./ Tájékoztatás a koronavírus, illetve az influenza járvány jelenlegi helyzetéről** *(szóbeli előterjesztés)*

**Előadó:** Dr. Stánitz Éva, a Bizottság tagja

**6./ Áttekintés az elmúlt időszak rendőrségi intézkedéseiről** *(szóbeli előterjesztés)*

**Előadó:** Dr. Koncz Gabriella r. ezredes, kapitányságvezető, a Bizottság tagja

**7./ Különfélék**

**Előadó:** Kelemen Krisztián, a Bizottság elnöke

**Felelős:** Kelemen Krisztián, a Bizottság elnöke

**Határidő:** azonnal

**1./ Javaslat Szombathely Megyei Jogú Város Önkormányzata 2024. évi átmeneti gazdálkodásáról szóló rendeletének megalkotására**

**Előadó:** Stéger Gábor, a Közgazdasági és Adó Osztály vezetője

**Stéger Gábor, a Közgazdasági és Adó Osztály vezetője:** Az Önkormányzat 2024. évi átmeneti gazdálkodásáról szóló rendeletnek a megalkotására tulajdonképpen az államháztartásról szóló törvény szabályozása ad lehetőséget. Senki sem szeretne olyan helyzetet január-februárban, hogy a költségvetés lehetetlen helyzetbe kerüljön, Polgármester Úrnak van egy kicsit nagyobb felhatalmazása, 200 millió forintot költhet el a rendkívüli dolgokra, de az elmúlt éveket áttekintve elmondható, hogy minimális feszültségeket meg szokott oldani abban a két hónapban Polgármester Úr. Ez egy óvatos, technikai rendelet.

**Kelemen Krisztián képviselő, a Bizottság elnöke:** Van-e esetleg kérdés, észrevétel? Nem volt, így szavazásra teszi fel a határozati javaslatot, aki egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 13 igen szavazattal, 0 nem szavazattal és 0 tartózkodással elfogadta a javaslatokat és az alábbi határozatot hozta:*

**61/2023. (XII.11.) BKKB számú határozat**

A Bűnmegelőzési, Közbiztonsági és Közrendvédelmi Bizottság a *„Javaslat Szombathely Megyei Jogú Város Önkormányzata 2024. évi átmeneti gazdálkodásáról szóló rendeletének megalkotására”* című előterjesztést megtárgyalta, és a Szombathely Megyei Jogú Város Önkormányzata 2024. évi átmeneti gazdálkodásáról szóló rendelettervezetet az előterjesztésben foglaltak szerint a Közgyűlésnek elfogadásra javasolja.

**Felelős:**  Kelemen Krisztián, a Bizottság elnöke

(a végrehajtás előkészítéséért:

Stéger Gábor, a Közgazdasági és Adó Osztály vezetője)

**Határidő:** a Közgyűlés 2023. december 14-i ülése

**2./ Beszámoló a Közterület-felügyelet munkájáról**

**Előadó:** Ágoston Sándor, a Közterület-felügyelet irodavezetője

**Kelemen Krisztián képviselő, a Bizottság elnöke:** Elektronikusan kiküldésre került az előterjesztés, illetve a honlapon is megtalálható. Úgy gondolja, hogy egy szépen felépített, terjedelmes anyag, szeretné megköszönni Irodavezető Úr munkáját, és az egész Közterület-felügyelet munkáját, hiszen a számokból látszik, hogy rengeteget dolgoztak ebben az évben.

**Ágoston Sándor, a Közterület-felügyelet irodavezetője:** Néhány szóval egészítené ki, mert a melléklet részletesen leírja a 2023. évet. Úgy gondolja, hogy aki az előterjesztést végig nézte, a tavalyi évhez képest tapasztalhatja, hogy egy az előző évektől eltérő éven vannak túl. Amit leginkább kiemelne, azok a rendezvény biztosítással kapcsolatos feladatok városi rendezvények keretében, valamint az év elején indult utca takarítási projekt, amiben a Felügyelet terület zárási, terület kiürítési feladatokat látott el, hogy a SZOVA és a SZOMPARK munkatársai biztonságosan végre tudják hajtani a takarítási feladatokat a város bizonyos területein. Ami nagy siker, a társszervek visszajelzései alapján, hogy az útburkolati jelek is megújításra kerültek, ami az előző években nem sikerült, de az idei évben, a közösen kidolgozott projekt alapján az összes gépjármű eltávolításra került, így az összes útburkolati jelet fel tudták festeni, kivétel azok a gépjárművek, amik forgalomra alkalmatlan gépjárművek voltak, amik a hatályos jogszabályok alapján 10 napon túl elszállításra kerültek, így pótlólagosan felfestésre kerültek az útburkolati jelek ott is.

Ami még kiemelendő az év tekintetében, az a kamerarendszer fejlesztése, a kamera fejek cseréje, és szeretné megköszönni a város vezetésnek, illetőleg Jegyző Úrnak a támogatást. Gócpontként, illetőleg fő területként a belváros közbiztonságát tekintették és ennek tükrében kerültek cserélésre a kamerák is, gondol a Pannónia házra, a Fő tér teljes környezetére 3 kamerával, Király utca, Széll Kálmán utca, Kormányablak. Úgy gondolja, hogy a városi nagyrendezvények alkalmával, például Savaria Történelmi Karnevál, a korábbi évekhez képest nagy segítség volt, hiszen egy teljesen modern látóképet kaptak, és a rendőrséggel együttműködve hatékony biztosítást tudtak végrehajtani, a biztonsági szolgálattal közösen. Dr. Gulyás Ferenc r. ezredes tájékoztatása alapján, a szeptemberi bizottsági ülésen elmondta, hogy ha visszagondolnak a korábbi évek karneváljaira, akkor az egyik legbiztonságosabb karnevál volt az idei évben, nyilván ehhez kellett a kulturált közönség is, a látogatók jogszabály követő magatartása. Ami nagyon fontos, és a kamerarendszernek is köszönhető, valamint a kollegái éberségének, az összegzés részben látható, de külön fejezetet is készített a büntetőeljárások kezdeményezésére. Nagy büszkeséggel tölti el, hogy ekkora darabszámú büntetőeljárást tudtak kezdeményezni a Szombathelyi Rendőrkapitányság irányába és tételesen felsorolásra került, hogy milyen fajta bűncselekményről van szó, és hány esetben észlelték bűncselekmény elkövetését és tették meg a szükséges intézkedéseket. Ezen felül is sok számadat szerepel a beszámolóban, ami megmutatja, hogy milyen mennyiségben nőttek az intézkedési mutatóik, az, hogy az összes intézkedésük 12 000-ről megnőtt több mint 18 000 darabszámra, ez magáért beszél, valamint a rendezvény biztosítások, városi projektek, amiben ők részt vettek és biztosítási feladatokat láttak el, közel 2000 munkaórát töltöttek a kollégái a plusz feladatokkal az alap rendeltetésüktől eltérően.

A lakossági bejelentések tekintetében elmondja, hogy közel azonosnak látszik a tavalyi és az idei szám, de ha beleszámolják, hogy most már közel 2000 a bejelentések száma, és még nem tartalmazza a decemberi hónapot, akkor át is ugorják a 2000-es számot, oda kanyarodik vissza, hogy a lakosság felé a Felügyelet munkája, egyrészt bizalommal adózik, illetőleg bátran keresik őket. Amit az előző években is próbálta, és ragaszkodott maga felé és a kollegái felé is, hogy a reagálási idejük azonnali legyen, azonnal reagálnak a bejelentésre. Ugyanez vonatkozik rá is, hogy a lakossággal, a képviselő-testülettel, képviselőkkel, állampolgárokkal való kapcsolattartás, ha valaki bemegy a Közterület-felügyeletre, még egyszer nem mondta, hogy nem ülne le bárkivel is, ne hallgatná meg a problémáját az adott személlyel. Úgy gondolja, hogy többen is, a bizottsági ülés keretében is elmondhatják, mindig megpróbált soron kívül, azonnal intézkedni. A végszó a köszönet szava, a Katasztrófavédelemnek, a Szombathelyi Rendőrkapitányságnak, a Mentőszolgálatnak, egyéb társszerveknek, és bocsánatot kér, ha valakit kifelejt, de szeretné megköszönni az együttműködést, a közös hatékony munkát és főleg a Szombathelyi Rendőrkapitányságnak, Kapitányságvezető Asszony felé nézve, szeretné megköszönni, Osztályvezető Uraknak, mert úgy gondolja, hogy napi szintű az együttműködésük, bármilyen ad hoc jellegű, hirtelen intézkedésre okot adó esemény következik be, pillanatok alatt tudtak reagálni, és az együttműködés a részéről továbbra is így fog kinézni. Kérdés esetén áll rendelkezésre.

**Dr. Koncz Gabriella r. ezredes, a Bizottság tagja:** Elolvasta a beszámolót, ami nagyon jól van összefoglalva, tetszik neki és a beszámolóból látszik, hogy a Közterület-felügyelet mennyire összetett munkát végzett. Ahogy olvasta, mindig megtalálta azokat a kapcsolódási pontokat, ahol a rendőrséggel összecsengett, mint például a kerékpározók a Fő téren. Nagyon jó intézkedésszámok vannak, és a lakossági bejelentések száma, valamint az, hogy minden bejelentésre reagáltak, az nem egyszerű feladat. Irodavezető Úrnak mondta, hogy ha most a rendőrség kötelékében dolgozna, akkor példaképül állítaná az állomány elé. Elmondta, hogy a korábbi szolgálati helyén is volt közterület-felügyelet, de nem ilyen nagy számban képviseltették magukat a városban. És látszik, hogy ha van egy ekkora ütőképes hadsereg, akkor mennyire jól meg lehet oldani a feladatokat külön vagy együtt. Példaértékűnek ítéli az együttműködésüket, reméli, hogy ez a továbbiakban is így fog folytatódni. És köszöni, hogy részesei lehetnek ennek a közös együttműködési projektnek, köszöni a munkát.

**Egyed László tű. alezredes, a Bizottság tagja:** Nem csak udvariasságból köszöni meg a Felügyelet munkáját, hanem szeretné kiemelni a személyes kapcsolatokra épülő, társszervek közötti kapcsolatot, amit Irodavezető Úr nagyon jól képvisel, hiszen az idei évben egy olyan munkafolyamatot kezdtek el, az emeletes házak, a középmagas, magas épületek vonzáskörzetében a parkoló autók problémáját próbálták helyre tenni. Megkezdték ezt a folyamatot, ősszel folytatták volna a Károly Róbert utca környékén, azonban az infrastrukturális fejlesztések miatt azt majd csak a következő év folyamán szeretnék megtenni. Szeretné megköszönni a Felügyelet munkáját.

**Márovics Pál, a Bizottság tagja:** Szeretné ő is megköszönni a Közterület-felügyelet munkáját. És a parkolási helyzetük megoldásaként kérték Polgármester Úrtól a Sugár utcában lévő parkolók megjelölését, hogy ott csak mentődolgozók parkolhassanak és köszönik szépen a Felügyeletnek, hogy segítettek ebben is, mert sok esetben használják a parkolókat, nem csak a dolgozóik.

**Kelemen Krisztián képviselő, a Bizottság elnöke:** Gratulál a Közterület-felügyelet munkájához, a lakossági bejelentések száma, ahogy látszik is a grafikonokon, szinte lineárisan emelkedik, amely azt is jelzi, hogy a lakosság bizalma növekedő tendenciát mutat a Felügyelet felé. Ez köszönhető annak, hogy minden bejelentést kivizsgálnak és van eredmény, van megoldás, van értelme szólni. A 18 523 ügyirat szám azt bizonyítja, hogy ember feletti teljesítményt produkálnak. A rendőrségen is emberfeletti munkát végeznek. Egy ilyen jó együttműködés nélkül nem lehetne Szombathely Magyarország egyik legbiztonságosabb városa, és ezt köszöni mindenkinek. Amit még szeretne elmondani, az a figyelmeztetések száma: 3595 db, a kiszabott helyszíni bírságok száma 97 db. Ebből is látszik, hogy a cél nem a pénzbírság kiszabása, hanem a szabályok betartatása. Úgy gondolják, hogy az esetek 99 %-ban elég a figyelmeztetés, legközelebbre már meggondolják. Még egyszer köszöni a munkát!

Van-e esetleg kérdés, észrevétel? Nem volt, így szavazásra teszi fel a határozati javaslatot, aki egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 13 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**62/2023. (XII.11.) BKKB számú határozat**

A Bűnmegelőzési, Közbiztonsági és Közrendvédelmi *„Beszámoló a Közterület-felügyelet munkájáról”* című előterjesztést megtárgyalta, és a határozati javaslatot az előterjesztésben foglaltak szerint a Közgyűlésnek elfogadásra javasolja.

**Felelős:** Kelemen Krisztián, a Bizottság elnöke

(a végrehajtás előkészítéséért:

Dr. Holler Péter, a Hatósági Osztály vezetője

Ágoston Sándor, a Közterület-felügyelet irodavezetője)

**Határidő:** a Közgyűlés 2023. december 14-i ülése

**3./ Tájékoztató a belterületen kárt okozó vaddisznók elejtése új rendszerének tapasztalatairól**

**Előadó:** Dr. Holler Péter, a Hatósági Osztály vezetője

**Kelemen Krisztián képviselő, a Bizottság elnöke:** Átadja a szót Dr. Holler Péter Osztályvezető Úrnak, aki rengeteget foglalkozott ezzel az üggyel.

**Dr. Holler Péter, a Hatósági Osztály vezetője:** Köszöni a szót. Azzal kezdené, hogy amikor másfél évvel ezelőtt nekiálltak a probléma valamilyen jellegű megoldásának, az országban több helyen is körbenéztek, de mindenhol azt találták, hogy probléma van, megoldás nincs, összehívtak egy vadászati kerekasztalt, több alkalommal voltak egyeztetések szakemberekkel, és tavaly ősszel indult el az első rendszer, az első megbízás, amikor egy vadászt bíztak meg, és úgy tűnt, hogy működget a rendszer, de továbbra is érkeztek bejelentések, egészen idén nyárig, amikor is azt a döntést hozta a Bizottság és a Közgyűlés, hogy kell a kapacitás bővítés. Nyár óta folyamatos a feladatellátás és október 1-jétől van az új rendszer, a jelenlegi, amelyben az Aranypatak Vadásztársaság 4 vadásza látja el a feladatot úgy, hogy gyakorlatilag folyamatos a feladatellátás, folyamatosan van ügyelet. Működik ez a rendszer, ez is egy csapatmunka, csatlakozva a korábbi napirendhez, nagy együttműködés kell és szeretné kiemelni a Szombathelyi Rendőrkapitányságon Szakács Szabolcsné Igazgatásrendészeti Osztályvezető Asszonyt, akivel a kezdetektől fogva dolgoznak együtt, aki mindig segítőkészen állt a közös munkához, közös munka volt, hiszen ahogyan ő is elmondta, ilyen engedély még korábban nem volt kiadva. Alaposan körbejárták a dolgot, és úgy gondolja, hogy most jutottak el odáig, hogy kiforrott, és talán, ami a legjobban mutatja, hogy 2022. november és 2023. július közötti 9 hónapban összesen 23 lakossági bejelentés érkezett, gyakorlatilag heti rendszerességgel, idén augusztus óta viszont egy sem érkezett. A Vadásztársaság 4 vadásza arról számolt be, hogy jók a tapasztalatok, a lakosság is egyre jobban ismeri ezt a munkát, tudják, hogy kit kell keresni, az érintett területen lakókat már ismerik a vadászok, folyamatos a kapcsolattartás közöttük, a nyilvánosságra hozott telefonszámot használja a lakosság. Most ott tartanak, hogy októberben és novemberben, a beszámoló is tartalmazza, hogy 10-10 vaddisznó, összesen 20 vaddisznó elejtése sikerült, így már a 80-hoz közlekedik az elejtett vaddisznók száma. Abba a helyzetbe, hogy mi lett volna, ha az Önkormányzat, a Rendőrség és az Aranypatak Vadásztársaság nem kezelte volna a helyzetet, talán jobb nem is belegondolni. Az előterjesztés arra tesz javaslatot, hogy ez a rendszer folytatódjon. Közben már decemberben eltelt 11 nap, 2 vaddisznó elejtés volt, bejelentés továbbra sem érkezett. Ha elfogadja a Bizottság és a Közgyűlés, akkor január 1-jétől folytatódhat tovább a megkezdett munka.

**Kelemen Krisztián képviselő, a Bizottság elnöke:** Köszöni Osztályvezető Úr hozzászólását és ismét megköszöni a rendőrséggel való együttműködést, hiszen nélkülük nem lehetett volna ezt a problémát megoldani, enyhíteni. Nyilván ez a probléma folyamatosan fenn fog állni, ezért is szükséges ezt az ügyeleti rendszert megtartani.

**Egyed László tű. alezredes, a Bizottság tagja:** Azt kérdezné, hogy ez csak a vaddisznókra terjed-e ki, a bejelentési, kilövési dolog, mert azon a területen lakik, és most nemrég rókát látott a Csónakázó-tónál, a parton. A veszettség miatt kérdezi.

**Dr. Holler Péter, a Hatósági Osztály vezetője:** Kifejezetten csak vaddisznókra vonatkozik.

**Kelemen Krisztián képviselő, a Bizottság elnöke:** Annyit tesz hozzá, hogy a [belteruletivadak@szombathely.hu](mailto:belteruletivadak@szombathely.hu) e-mail címre bármilyen belterületen kárt okozó vadat lehet bejelenteni. A megbízási szerződés a vaddisznók elejtéséről szól. Úgy gondolja, hogy nincs még egy olyan város Magyarországon, ahol ilyen szinten orvosolták volna ezt a problémát.

**Dr. Koncz Gabriella r. ezredes, a Bizottság tagja:** Gratulál és a bizottsági tagokat tájékoztatja, hogy tartalmazza az előterjesztés, a Szombathelyi Rendőrkapitányság Igazgatásrendészeti Osztály adja ki a lakott területen belüli kárt okozó vadak elejtése éles lőszerrel engedélyt, ami tényleg nagyon ritka, ezt megerősíti. Amikor annak idején a Megyei Igazgatásrendészetet vezette, akkor a galambok jelentették a fő témát, egy másik városban, ahol meg is bukott a történet, mert az Országos Rendőr-főkapitányság nem akart hozzájárulni, voltak a házigalambok és egy másik fajta galamb, az egyik védett volt, a másik nem, a vadászok végül is úgy döntöttek, hogy ők nem merik kilőni, ez egy nagyon macerás dolog. Nagyon örül, hogy a város úgy állt ehhez a kérdéshez is, ahogyan, jelenleg december 31-ig van kiadva engedély, de természetesen folyamatosan be tudják nyújtani a kérelmet. Gratulál még egyszer.

**Kelemen Krisztián képviselő, a Bizottság elnöke:** Van-e esetleg kérdés, észrevétel? Nem volt, így szavazásra teszi fel a határozati javaslatot, aki egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 13 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**63/2023. (XII.11.) BKKB számú határozat**

A Bűnmegelőzési, Közbiztonsági és Közrendvédelmi Bizottság megtárgyalta a *„Tájékoztató a belterületen kárt okozó vaddisznók elejtése új rendszerének tapasztalatairól”* című előterjesztést, és az alábbi döntéseket hozta:

1. A Bizottság javasolja Szombathely Megyei Jogú Város Közgyűlésének, hogy a Szombathely belterületén kárt okozó vaddisznók elejtése 2023. október 1. napjától működő ügyeleti rendszerének tapasztalatairól szóló tájékoztatást fogadja el.
2. A Bizottság javasolja a Közgyűlésnek, támogassa, hogy 2024. január 1. napjától az Aranypatak Vadásztársaság vadászai ügyeleti rendszerben továbbra is végezzék a belterületen kárt okozó vaddisznók elejtését.
3. A Bizottság javasolja a Közgyűlésnek, kérje fel a polgármestert, hogy a kárt okozó vaddisznók elejtése ügyeleti rendszerének tapasztalatairól évente tájékoztassa a Közgyűlést.

**Felelős:** Dr. Nemény András polgármester

Dr. Horváth Attila alpolgármester

Kelemen Krisztián, a Bizottság elnöke

Dr. Károlyi Ákos jegyző

(a végrehajtás előkészítéséért:

Dr. Holler Péter, a Hatósági Osztály vezetője)

**Határidő:** 2023. december 14-i Közgyűlés

**4./ Javaslat Szombathely város területén forgalmi rend változtatással kapcsolatos döntések meghozatalára**

**Előadó:** Kalmár Ervin, a Városüzemeltetési Osztály vezetője

**Meghívottak:** Dr. Takátsné Dr. Tenki Mária, a 8. sz. választókerület képviselője

Sátory Károly, a 10. sz. választókerület képviselője

**Bonti Tamás, a Kommunális és Környezetvédelmi Iroda vezetője:** 2 írásos előterjesztés készült, az egyik Dr. Takátsné Dr. Tenki Mária képviselő asszony kérésére, hogy a Deák Ferenc utcában működő óvodánál az autósok kicsit nagyobb figyelemmel legyenek a gyermekekre, ezért oda egy 30-as korlátozást kért. Ők ezt azzal egészítették ki, hogy új sárga keretes „Gyermekek” veszélyt jelző tábla kerüljön ki, valamint kerüljön felfestésre az érintett szakaszon a veszélyes helyre figyelmeztető „Gyermekek” burkolati jel. A másik előterjesztés a Bűnmegelőzési, Közbiztonsági és Közrendvédelmi Bizottságon hangzott el, hogy a Szent Flórián körút – Rumi út – Mátyás király út kereszteződésében működő jelzőlámpa, jó lenne, ha 24 órán keresztül működne. A Szent Gellért úti lámpánál az a tapasztalat, hogy azóta nem volt baleset, amióta folyamatosan működik a lámpa, komolyabb baleset nem történt. Az előterjesztést az irodájuk előkészítette és elfogadásra javasolja. Amennyiben a Városstratégiai, Idegenforgalmi és Sport Bizottság is elfogadja, akkor már valószínűleg a héten megvalósulhat. Amit viszont nem írtak le, mert változással nem jár, de Elnök Úr kérte tőlük, az a Mátyás király utca és a Légszeszgyár utca kereszteződésében lévő zebra pont, egy kanyarban van, ahol annyit tudnak tenni, hogy egy Gyalogos piktogramot festenek fel az útra, kiteszik a „Gyalogos veszély” táblát, illetve a gyalogátkelőhely táblát szintén sárga keretesre lecserélik, valamint ki fogják pollerezni, hogy ne lehessen oda megállni a gyalogátkelőhelyig a Mátyás király út 29. számtól kezdődően, ezzel is a gyalogosokat segítve. Tájékoztatja a Bizottságot, hogy a rendőrséggel és Putz Attila képviselővel voltak kint és lejelölték a két helyszínt a traffiboxnak, ahova majd elhelyezésre kerülnek, ehhez már elindították a tulajdonosi hozzájárulást a részükről, amit majd meg fognak küldeni a Közútnak. Az már rajtuk áll, hogy mikor kerül kihelyezésre.

**Kelemen Krisztián képviselő, a Bizottság elnöke:** Köszöni a Városüzemeltetési Osztály munkáját, hogy ilyen gyorsan tudnak reagálni minden felmerülő közlekedési problémára. A bizottsági ülés előtt tiszteletét tette Dr. Takátsné Dr. Tenki Mária képviselő asszony, és ő is kéri a Bizottságot, hogy támogassa a javaslatot, mert több lakossági bejelentés is érkezett hozzá a Deák Ferenc utcával kapcsolatosan. Ő is elfogadásra javasolja az előterjesztést, várhatóan majd a közeljövőben meg is valósul. A Mátyás király utcai gyalogátkelőhellyel kapcsolatosan szintén köszöni az intézkedést, az várhatóan mikor fog megvalósulni?

**Bonti Tamás, a Kommunális és Környezetvédelmi Iroda vezetője:** A felfestés csak áprilisban, az időjárástól függően, a táblákat várhatóan január közepéig fogják kicserélni.

**Bercse László r. őrnagy, a Bizottság tagja:** Annyi észrevétele van, hogy a Deák Ferenc utca ezen része, az Óvoda előtt, egyirányú, előtte is és utána is alárendelt utakkal, a kerékpáros forgalom számára kerékpársávon visszafele forgalom engedélyezett. A balesetek tekintetében, az előző és a mögötte lévő utcákban az elsőbbségi szabályok megszegése miatt történtek balesetek, szűk és egyirányú az utca, nagyon sok az ajtóból kiszállók ajtónyitás miatti balesetek száma a kerékpárosokkal. Jónak tartja, hogy piktogrammal is ráerősítenek a Gyermekek táblára, hiszen sok mindenre kell figyelni közlekedés közben, nem biztos, hogy egy táblára még odafigyelnek, de egy piktogramra talán jobban. A másik, a kereszteződésben, hogy hétvégén folyamatos üzemmód legyen, ez már a Szent Gellért-Rumi út kereszteződésében pár éve bizottsági javaslatra működött és azóta is szépen működik, nem azt mondja, hogy nincsen baleset, de sokkal jobb, mintha nem működnének a lámpák.

**Horváth Ferenc, a Bizottság tagja:** Már többször jelezte, hogy a Paragvári utca felújítása óta a városból kifele menet jobb oldalon Megállni tilos táblák kerültek kihelyezésre, a Várakozni tilos táblák helyett. Ez azt jelenti, hogy az azon az oldalon lakók gyakorlatilag nem tudnak úgy bejárni és kijárni úgy az ingatlanjaikról, hogy ne sértenék a KRESZ szabályait. Szeretné kérni, hogy ismételten kerüljenek kihelyezésre a Várakozni tilos táblák, tekintettel arra, hogy egyébként sem parkolnak ott az autók, a másik oldalon az üzletek előtt annyi, hogy bemennek az üzletbe, kijönnek és mennek is el, gyakorlatilag hosszú távon nem parkolnak. Szintén többször jelezte, hogy a forgalomjelző lámpák bizonyos időszakban a városban szinte mindenhol ki vannak kapcsolva, ez azt jelenti, hogy a lámpák által szabályozott gyalogosátkelőhelyek nem lesznek védve, mert jelzőtáblák, Gyalogosátkelőhely táblák nincsenek kitéve és emiatt ő úgy gondolja, hogy a nem szombathelyiek nem tudják, hogy azokban a kereszteződésekben gyalogosátkelőhelyek is vannak, különösen a korlátozott látási viszonyok illetve a hóesés, hóeltakarás, esti időszak nem teszi lehetővé, hogy csak az útburkolati jelek alapján úgy közelítsék meg azokat a helyeket, hogy a gyalogos biztonságosan át tudjanak kelni. Kéri ennek a vizsgálatát ismételten, jogszabályi hivatkozásokat korábban közölt.

**Kelemen Krisztián képviselő, a Bizottság elnöke:** Köszöni a jelzést, ha jól emlékszik, a Paragvári utcával kapcsolatosan már beszélt Irodavezető Úrral, ezért átadja a szót.

**Bonti Tamás, a Kommunális és Környezetvédelmi Iroda vezetője:** Egy projekt keretében történt, és az ellenőrzés azt a táblát keresi, ami jelenleg kint van, addig nem tudnak változtatni rajta. Amint megtörténik az ellenőrzés, a lezárás, természetesen visszateszik a korábbi táblát, ezért még egy kis türelmet kér. A jelzőlámpával kapcsolatosan elmondja, hogy 0-24 órában működik, a Szent Gellért utcai kereszteződésnél lévő lámpával kapcsolatosan vannak reális adataik, ott a működtetés a duplájába kerül, de ez a kisebb gond, hiszen egyetlen emberélet sem mérhető pénzben, a gond inkább az, hogy ezeknek a kereszteződéseknek az elektronikája jelentősen el van öregedve. Ezek egy ütemben készültek, egy ütemben kell ezeket cserélni. Készült erre már felmérés, nagyságrendileg 50 millió forintot jelente, az összes cseréje. Ez komoly beruházása lesz majd a városnak a következő években, mert a jelenlegi izzókat kivonták a forgalomból, csak addig lehet cserélni, ameddig még van tartalék. Elmondta, hogy felül fogják vizsgálni, hogy hol hiányoznak a táblák, de még egy kis türelmet kér, amint lehet, cserélni fogják a Paragvári utcában a táblát.

**Kelemen Krisztián képviselő, a Bizottság elnöke:** Van-e esetleg kérdés, észrevétel? Nem volt, így szavazásra teszi fel a határozati javaslatot, aki egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 13 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**64/2023. (XII.11.) BKKB számú határozat**

A Bűnmegelőzési, Közbiztonsági és Közrendvédelmi Bizottság a „Javaslat Szombathely város területén forgalmi rend változtatással kapcsolatos döntések meghozatalára” című előterjesztést megtárgyalta, az alábbi javaslatot teszi a Városstratégiai, Idegenforgalmi és Sport Bizottságnak:

1. A Bizottság egyetért azzal, hogy a Deák Ferenc utcában az Akacs Mihály utca – Szabó Miklós utca közötti szakaszon kerüljön kihelyezésre 30 km/óra sebességkorlátozó közúti jelzőtábla, „Gyermekek” (KRESZ 84. ábra) veszélyt jelző tábla helyett új sárga keretes „Gyermekek” veszélyt jelző tábla, valamint kerüljön felfestésre az érintett szakaszon a veszélyes helyre figyelmeztető „Gyermekek” burkolati jel.
2. A Bizottság támogatja, hogy a Szent Flórián körút - Rumi út – Mátyás király utca jelzőlámpás csomópontban a forgalomirányító jelzőlámpák folyamatosan üzemeljenek.

**Felelős**: Dr. Nemény András polgármester

Horváth Soma, alpolgármester

Kelemen Krisztián, a Bűnmegelőzési, Közbiztonsági és Közrendvédelmi Bizottság elnöke

(a végrehajtás előkészítéséért:

Kalmár Ervin, a Városüzemeltetési Osztály vezetője)

**Határidő:** 1. pont: közúti jelzőtáblák vonatkozásában: 2024. február 15.,

burkolati jel vonatkozásában: 2024. április 15.

2. pont: azonnal

**5./ Tájékoztatás a koronavírus, illetve az influenza járvány jelenlegi helyzetéről**

**Előadó:** Dr. Stánitz Éva, a Bizottság tagja

**Kelemen Krisztián képviselő, a Bizottság elnöke:** Köszöni Dr. Stánitz Éva Orvosigazgató Asszonynak, hogy elfogadta a felkérést és tájékoztatást ad a Bizottság tagjainak.

**Dr. Stánitz Éva, a Bizottság tagja:** Köszöni a felkérést és a szót. Azzal szerette volna a tájékoztatót befejezni, amivel most kezdeni fog, amit elmond, az ma igaz, de a helyzet pillanat alatt változhat. Szeptember-október-november hónapban már jelentkeztek COVID-os megbetegedések. Jelenleg új eljárás rend a COVID szűrésre nincs, a korábbi tapasztalatokra hagyatkozva próbálják. Az elmúlt 3 hónapban 67 beteg feküdt a kórházban elsődlegesen vezető betegségben a COVID-dal megjelölve, ami nem azt jelenti, hogy csak ennyi COVID -os van, de őket azzal a diagnózissal vettek fel. Ha ezen kívül hurutos megbetegedés volt, és azonosítva lett a COVID, de az alapbetegség volt a vezető tünet, az ellátandó kezelések, akkor azokat a célirányos osztályokon kezelték, elkülönítve, talán 15 főt érintett. December elején egyre nagyobb számban jelent meg a területen a hurutos megbetegedés, nincs egyesével azonosítva a COVID, akik a kórházba kerülnek, kombinált tesztet végeznek és az a tapasztalat, hogy ezen betegek 80 %-a COVID-os. A mai napon 16 beteg feküdt a fertőző osztályon COVID miatt, 1 fő pedig az intenzív osztályon, az intenzív kezelést 3 betegnél kellett alkalmazni. Akik COVID miatt lélegeztetésre kerültek, sajnos ők más betegséggel is rendelkeztek. A mai napon 12 új beteg lett egy osztályon egy lokális járvány következtében, a 16 főn túl, a szükséges intézkedéseket megtették. Elmondja, hogy relatíve könnyebb lefolyású a COVID. Várható növekedés, az elmúlt napokban látszik. Felhívja a figyelmet, hogy azok az alapintézkedések, mint például: maszkviselés, vitamin szedés, gyakori kézmosás, ezek most is érvényesek, mint a COVID elején. Egy dolgot még említ, hiszen annak idején is elmondták, voltak olyan események, amelyeket nem tudtak megmagyarázni, hogy majd idővel, amikor a tudomány is többet tud a COVID-ról, a vizsgálatokból lehet következtetéseket lehet levonni. Pár hete jelent meg egy tudományos lapban egy cikk, hogy miért nem használt többeknél az oltás, mert nem kis számú volt, és mégis betegek lettek, és ezt állapította meg a magas esetben számból a metaanalízis, több ezres esetszámot vizsgálva, hogy ezen embereknél úgy nézett ki, hogy nem a COVID ellenes fehérje termelődött le a sejtekben, függetlenül attól, hogy ez a kód ment be a sejtbe, hanem egy kicsit másabb, a tudomány azt mondja, hogy ártalmatlan fehérjék voltak, de nem is voltak hatékonyak. Ez a Moderna és Pfizer oltásoknál fordult elő, és közel az oltottak 25 %-ánál, ami nem kevés. Hogy mi ennek az oka, majd a kutatások pár év múlva megválaszolják. Jó egészséget kíván mindenkinek.

**Kelemen Krisztián képviselő, a Bizottság elnöke:** Köszöni a tájékoztatást és viszont kívánják. Kapitány Asszonynak mondja, hogy a Bizottság volt az első, amely a COVID vírussal foglalkozott, és attól a Bizottsági üléstől gyorsultak fel az események. 2020. évi költségvetési rendelet megalkotásakor már 50 millió forintot rendeltek hozzá a COVID elleni intézkedésekhez, és utána folyamatosan foglalkozik a járvánnyal a Bizottsággal. Egy kérdése lenne, hogy a jelenlegi variáns, az omicronnak a gyengébbik variánsa?

**Dr. Stánitz Éva, a Bizottság tagja:** Úgy tudja, hogy igen, de most PCR-tesztelések nincsenek, vagy nagyon kevés számú, így identifikáció sincs további változatokra, de most küldtek fel az országos laborba, mert az alcsoportosítás a COVID-nak egy laborban történik.

**Kelemen Krisztián képviselő, a Bizottság elnöke:** Van-e esetleg kérdés, észrevétel? Nem volt, így szavazásra teszi fel a határozati javaslatot, aki egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 13 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**65/2023. (XII.11.) BKKB számú határozat**

A Bűnmegelőzési, Közbiztonsági és Közrendvédelmi Bizottság a „*Tájékoztatás a koronavírus, illetve az influenza járvány jelenlegi helyzetéről*” című előterjesztést megtárgyalta és az elhangzottakat tudomásul veszi.

**Felelős:** Kelemen Krisztián, a Bizottság elnöke

Dr. Stánitz Éva, a Bizottság tagja

(a végrehajtás előkészítéséért:

Dr. Holler Péter, a Hatósági Osztály vezetője)

**Határidő:** azonnal

**6./ Áttekintés az elmúlt időszak rendőrségi intézkedéseiről**

**Előadó:** Dr. Koncz Gabriella r. ezredes, kapitányságvezető, a Bizottság tagja

**Kelemen Krisztián képviselő, a Bizottság elnöke:** Kapitányságvezető Asszony jelezte neki, hogy minden bizottsági ülésen szeretne beszámolni az elmúlt időszak rendőrségi intézkedéseiről, úgyhogy ez a napirendi pont állandósulni fog, és köszöni szépen a tájékoztatót. Az előző Kapitány úr időszakosan adott tájékoztatót a rendőrség általi intézkedéseiről, úgy gondolja, hogy ez pozitív dolog, hogy a Bizottság ilyen szinten rá fog látni ezekre a dolgokra. Átadja a szót Kapitányságvezető Asszonynak.

**Dr. Koncz Gabriella r. ezredes, a Bizottság tagja:** Köszöni szépen. Amikor elkezdte a munkát, sok mindent áttekintett, hogy miben is szeretne változtatást vagy esetleg másképp. Múlt héten adták át a Polgármester Úr által adott jutalmakat, és akkor találkozott Elnök Úrral és jelezte neki, bízva abban, hogy hasznos tagja lehet a Bizottságnak, akkor időnként beszéljenek róla, vagy akár havonta, hogy milyen tapasztalatokról tud beszámolni, szeretné érinteni az összes szakterületet. A bűnügyi szakterülettel kezdve elmondja, hogy amikor Körmenden dolgozott, akkor fenntartotta magának azt a jogot, hogy minden bűnügyet szignált, hogy ne essen ki a gyakorlatból, de ezt itt nem tudja megtenni, mert sokkal több bűnüggyel találkoznak. A bűnügyek szerkezete nagyon megváltozott az elmúlt 5-10 évben, míg annak idején a klasszikus bűnügyekre asszociáltak, ha azt mondták, hogy bűncselekmények, sajnos most már előtérbe kerültek az intellektuális bűncselekmények, és a csalás mindenféle fajtájára gondol. Annyira elterjedtek az online csalások, hogy a bűncselekmények 70%-a online csalásból tevődik ki, és kezdték az „unokázós” csalásokkal, most már minden közösségi oldalakon megjelennek, Market Place-től, és ez itt most nem a reklám helye, a különböző hirdetési oldalakon keresztül, hogy „én” akarok eladni valamit, de már azonnal küldik a linket és gondolkodás nélkül megnyitják ezeket az emberek, és eljutnak odáig, hogy megadják az összes banki, különleges adataikat. Arról tájékoztatja a Bizottságot, hogy a rendőrség megtette a lépéseket, országos szinten létrehozták a kiber bűnözés kapcsán biztonsági csoportokat, Vas megyében is létrehoztak ilyen csoportot, a Vas Vármegyei Rendőr-főkapitányság égisze alatt tevékenykedik, akik megpróbálnak egyrészt szakirányítóként segíteni a munkájukat, illetőleg elsőfokú szervként is bűnügyek nyomozásában, és az azonnali intézkedések megtételében segítséget nyújtani. Korábban a bankok részéről nem volt olyan mindennapra kitevő cselekvéssorozat, hétvégén nem tudták elérni a bankokat, hiába hoztak lefoglaló határozatokat, hogy a számlaszámokat után tudják követni, ha a bankok hétvégén erről nem gondoskodtak. Örömmel számol be arról, hogy van olyan pénzintézet, akik tudtak effajta együttműködési megállapodásokat kötni és reméli, hogy a többi bank is csatlakozni fognak, talán visszaszorítva az online csalásokat. Ez nem jelenti azt, hogy az online csalások mellett nincs másfajta bűnözés, mert van, de ezek visszaszorulóban vannak, különösen az igazi klasszikus betöréses lopások. Van 1-1, de azok elkövetőit elég hamar el is fogják. A közterületi részt illetően elmondta, hogy az egyik „kedvenc” bűncselekménye a garázdaság, ami egy szubszidiárius bűncselekmény, súlyosabb bűncselekmény nem valósul meg, akkor veszik elő a garázdaságot, de a Közterület-felügyelet által rendkívül sok garázdaságot fel tud a rendőrség deríteni. Sajnos eléggé megsokasodtak ezeknek a számai, amik testi sértéssel is párosulnak, jobbik eset, ha a könnyű testi sértés szintjén marad, rosszabbik esetben az orrcsont is bekövetkezhet, akkor már súlyos testi sértésről beszélhetnek. Amikor lesz majd az évvégi, 2023. évi beszámoló, akkor fogják majd látni a tényleges számokat, adatokat. Rendészeti területen kiemelné a sporteseményeket, november 1-jén egy sportrendészettel kezdte a pályafutását, a Haladás-ZTE mérkőzést akkor rendezték meg, ami kiemelt mérkőzés volt. A kiemelt mérkőzéseknek mindig a rendőrkapitány a parancsnoka, de Verasztó Alezredes Úr ott volt és segített neki, és tökéletesen lebonyolította a Kapitányság a mérkőzés biztosítását, egy-két pirotechnikai eseményen kívül, a végén berohant 2 ember a pályára, akik önmaguk se tudták megmondani, hogy miért tették, más nem történt, alapjaiban véve jól le tudták ezt a sporteseményt lebonyolítani. A kosárlabda mérkőzések lebonyolítása úgyszintén a tökéletesség szintjét súrolja, ami köszönhető annak, hogy ahol a mérkőzés zajlik, egy olyan sportlétesítmény, ahol nagyon jól el lehet különíteni a szurkolókat. Körmenden ez nem így volt, és sajnos ott többször volt, hogy egymásnak mentek az „ősellenség” csapatok, de itt Szombathelyen egyetlen negatív eseményt se tud mondani. Tegnap volt Falco-ZTE mérkőzés, Falco-győzelemmel, és ott sem volt atrocitás. Ugyanezt tudja elmondani a közterületi rendezvényekről, nagyon jól tudja kezelni a Kapitányság ezeket az eseményeket, hiszen olyan szakmai tapasztalattal bíró emberek vannak ezeken a területeken, hogy azt gondolja, hogy bár a következő év a választásoké lesz, de nem gondolná, hogy bármilyen atrocitások történnének, mindig felkészültek az eseményekre. De mondhatná példaként a Mikulás-napi rendezvényt, tetszik neki az, hogy a város, beleértve a Közterület-felügyeletet, előre gondolkodik, és utána nagyon jó hallani, hogy a közös együttműködésnek köszönhetően milyen jól lement a rendezvény, nagyon jó volt a kordonos dolog. Külön köszönet a városnak ezért. Amivel a szűk másfél hónapban találkozott, e-maillel vagy űrlapok formájában beérkezett jelentések, az a közlekedés helyzetével kapcsolatos volt. Azt a volt Főkapitány Úr is mindig elmondta, hogy ennél nagyobb gond ne legyen. De tényleg nagyon sok megkeresést kapnak, hogy traffibox kellene, menjenek a rendőrök sebességet mérni, stb. Támogatja a traffiboxokat, a rendőrség támogató nyilatkozatot ad ki, alapjaiban véve ez az önkormányzatok feladata, hogy kiépítsék, ha gondolják, ezt a rendszert. Egy már van, kettő pedig a Zanaton lesz, máshol is van igény, mert kapja az igényeket, megvizsgálják, továbbítják. Azért örül a traffiboxoknak, mert az élő erőt tudják máshol hasznosítani. Azt emeli ki még, hogy a biztonság övet még mindig kevesen használják, rosszul állnak Európai szinten a biztonsági öv viselésével, 88 % használja az első ülésen, ami még jónak tűnik, de utánunk már csak az olaszok és a bolgárok jönnek, így nézve viszont mégse jó. Azt látja, hogy az ORFK vezetése és a területi szervek is mindent megtesznek azért, hogy sokan használják, sok ellenőrzési akció lesz, az ittas vezetéssel kapcsolatosan is. A baleseteknél még mindig vannak olyanok, akik ittasan ültek volán mögé és okoztak akár sérüléses balesetet. Az ilyen ellenőrzésekkel folyamatosan lehet számolni, gyakorlatilag szinte minden nap van. Elmondta, hogy a VÉDA-kapuk is be lesznek előbb-utóbb kapcsolva, most is van olyan a kapu, ami be van kapcsolva. Két ügyet említene, ami a sajtóban is megjelent, az egyik a szén-monoxid mérgezés, ami a Malom utcában volt, jelenleg rendkívüli eljárásban folytatnak eljárást, ilyenkor vizsgálják, hogy marad baleset, vagy bűncselekmény gyanúja is felmerülhet. Most ebben a szakaszban van a rendőrség, sok szakértőt be kellett vonni, hogy mi is történhetett a sajnálatos haláleset közben. Azt a múltkori ülésen is elmondta, hogy üdvözli, hogy a város máris lépett ebben is, és szén-monoxid érzékelőt kaphatnak lakosok, még ha az interneten voltak is ezzel kapcsolatban ellenvélemények. A másik az uszoda ügy, folyamatban lévő ügy, büntetőeljárás van ebben az ügyben, foglalkozás körében elkövetett veszélyeztetés miatt, de egyelőre többet nem szeretne elmondani, mint ami a sajtóban is megjelent. Ami megjelent a sajtóorgánumokban, az valós volt, volt ott egy ovis csoport, kimenekítették, szerencsére nagyobb probléma nem történt. Nagy híve az együttműködésnek, Szombathelyen kívül több település is hozzá tartozik, több település polgármesterével leült és Körmenden is bevezetett egy kerekasztal fórumot polgármesterekkel, jegyzőkkel, ahol elmondhatják közvetlenül a gondolataikat, problémákat. Legtöbbször a gyorshajtás és az illegális szemétlerakás helyzete a téma. Van olyan élelmes polgármester, aki közfoglalkoztatottakkal szétszedeti a szemetet és ha találnak egy jelet is, akkor az illetőnek a telkén landol a szemeteszsák.

Ilyen problémákról tud jelenleg beszámolni, és minden hónapban szeretne ugyanígy kitekintést nyújtani, hogy miben tudtak előbbre lépni. Köszöni, hogy együttműködhet és napirendet kapott, igyekeznek minden feladatot megoldani. A Kapitányság nevében kellemes ünnepeket és boldog új évet kíván mindenkinek és családtagjaiknak.

**Kelemen Krisztián képviselő, a Bizottság elnöke:** Áldott, békés karácsonyi ünnepeket kíván ő is a rendőrség minden egyes dolgozójának. Néhány dolog jutott eszébe a tájékoztató kapcsán, az egyik, hogy nagyon előtérbe kerültek az online csalások, az egyik legveszélyeztetettebb korosztály az idősek, a szépkorúak, és szeretné a rendőrségnek megköszönni, hogy minden tőlük telhetőt megtesznek annak érdekében, hogy az idősebb lakosságot tájékoztassák, hiszen a Vas Vármegyei Rendőr-főkapitányság Bűnmegelőzési Alosztálya rendszeresen kint vannak a Plázában, Family Centerben, piacon és a rendőrség használja a LED-falakat, a lakosság felé így is eljuttatva a hasznos információkat. Mint ismert, a Muskátli utcában történt egy halálos kimenetű baleset, ha jól tudja, ott már épül a traffibox, már betonoztak, még az idén el is készülhet, illetve a Közútkezelő tájékoztatása szerint a zanati két traffibox is elkészül az idén. Egy utolsó gondolatként elmondta, hogy a kapitányságvezetők rendszeresen tartanak közbiztonsági egyeztető fórumot, a járásban működő önkormányzatok polgármestereinek és valóban az a két téma szokott előjönni, amit Kapitányságvezető Asszony is mondott. Az illegális hulladéklerakással kapcsolatosan az Önkormányzat az elmúlt években jól kezelte, illetve megoldotta. Ez egy ördögi kör, amivel folyamatosan kell foglalkozni, ezért van egy olyan térfigyelő kamera, amit folyamatosan áthelyeznek, most elsősorban belterületen a szelektív hulladékgyűjtő szigeteknél, amiket a lakosság előszeretettel használ lomtalanításra, próbálják a lakosság figyelmét felhívni arra, hogy jogszabály szerint használják ezeket a szelektív szemétgyűjtő szigeteket. A Parkerdő területén pedig terepszínű akkumulátoros térfigyelő kamera van elhelyezve, ami gyakorlatilag teljesen elveszik a zöldben, észrevehetetlen és ennek kapcsán is rengeteg ügy indítás történt, de a Parkerdő területén vannak fix kamerák is. Úgy tudja, hogy van egy bővítési lista, amelyen 15 új kamerahelyszín szerepel. Az elmúlt két évben azon voltak, hogy a kamerarendszert felújítsák és lecseréljék az analóg kamerákat új digitális kamerákra, ami nagyjából meg is történt, van még pár kamera, amit fel kell újítani, de az a következő évben megtörténik, és 2025-től indulhat a térfigyelő kamera rendszer bővítése. Ezzel egyetlen egy probléma van, a humánerőforrás és a monitorok elhelyezése, mert jelen pillanatban nem igazán van hely új monitorok falra helyezésére. De ezt majd meg fogják oldani, ha odaérnek.

**Egyed László tű. alezredes, a Bizottság tagja:** Köszöni a szót. Rá szeretne erősíteni Kapitányságvezető Asszony egyik elhangzott témájára, a szén-monoxid érzékelőkkel kapcsolatosan. Nem készült statisztikával, de azt el tudja mondani, hogy az elmúlt 10-12 évben nagyon felfutott a szén-monoxid jelzések kezelése, mind a mentőszolgálat, mind az ő részükről. Egyre több helyre mennek ki, ahol jelzik a lakók. Ennek egyetlen oka, hogy egyre több szén-monoxid érzékelő van kint a lakosság körében. Nemrég volt sajnos az a halálos baleset a Malom utcában, előtte pedig 2014-ben volt a Söptei úton egy. Statisztikailag nem állnak rosszul, de az a két haláleset is sok, és ez ellen tenni kell.

**Kelemen Krisztián képviselő, a Bizottság elnöke:** Köszöni szépen a hozzászólást a szén-monoxiddal kapcsolatosan. Kapitány Asszony említette, hogy voltak ezzel kapcsolatosan ellen vélemények, ő is kapott olyan hozzászólásokat, hogy honnan lenne az embereknek erre 15.000,- forintja, amikor kenyérre sincsen, amikor is felhívta a figyelmet arra, hogy ilyen esetben, ahol tényleg indokolt és szükség lenne egy ilyen készülékre, de nem tehetik azt meg, hogy előre megvásárolják, hogy utólagosan az Önkormányzat 15.000,- forintig visszatéríti az árát, akkor jelezni kell ezt az igényt a Pálos Károly Szociális Szolgáltató Központ és Gyermekjóléti Szolgálat felé, mert az idei évben is 500.000,- Ft értékben támogatták a Katasztrófavédelmet, amely összeg egy részéből füst vagy szén-monoxid érzékelőket vásárolnak és ilyen esetben a FÉHE Kft és a Pálos Károly Szolgálat látóterébe tartozó lakókat tudják segíteni. Ilyenkor egy sajtótájékoztató keretében adják át a Katasztrófavédelemmel a két szervezetnek, akik eljuttatják a rászorultaknak. Ezzel is segítve azokat, akik nem tudják előre megvásárolni. Úgy látja, hogy sikeres, mert neki is sokan jelzik, hogy élnek a lehetőséggel, úgy gondolja, hogy ez is egy példaértékű kezdeményezése az Önkormányzatnak. Van a Szombathelyi TV-ben a Közrend című műsor, a decemberi adásban Ágoston Sándor irodavezetővel fognak bemenni, illetve Egyed Lászlóval és Márovics Pállal, a műsor második felében pont a szén-monoxid érzékelőkkel kapcsolatban fognak beszélgetni. A január, februári adásba szeretettel várják Kapitányságvezető Asszonyt is.

**Dr. Koncz Gabriella r. ezredes, a Bizottság tagja:** Köszöni a lehetőséget. Annyi tájékoztatást még szeretne adni, hogy a Vas Vármegyei Rendőr-főkapitányságnak elindult egy Facebook oldala, 2-3 hete, ahol lesznek fent hasznos információk és pillanatképek a rendőrség életéből.

**Kelemen Krisztián képviselő, a Bizottság elnöke:** Van-e esetleg kérdés, észrevétel? Nem volt, így szavazásra teszi fel a határozati javaslatot, aki egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 13 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**66/2023. (XII.11.) BKKB számú határozat**

A Bűnmegelőzési, Közbiztonsági és Közrendvédelmi Bizottság az „*Áttekintés az elmúlt időszak rendőrségi intézkedéseiről*” című előterjesztést megtárgyalta és az elhangzottakat tudomásul veszi.

**Felelős:** Kelemen Krisztián, a Bizottság elnöke

Dr. Koncz Gabriella r. ezredes, kapitányságvezető, a Bizottság tagja

(a végrehajtás előkészítéséért:

Dr. Holler Péter, a Hatósági Osztály vezetője)

**Határidő:** azonnal

**7./ Különfélék**

**Előadó:** Kelemen Krisztián, a Bizottság elnöke

**Kelemen Krisztián képviselő, a Bizottság elnöke:** Van-e esetleg kérdés, javaslat, hozzászólás? Ha nincs, akkor szeretné megköszönni mindenkinek az egész éves munkát, áldott, békés karácsonyi ünnepeket és sikerekben, egészségben gazdag boldog új évet kíván. Januárban pedig folytatják a megkezdett munkát. A nyilvános ülést 16 óra 17 perckor lezárja.

*Jegyzőkönyv lezárva, 16 óra 17 perckor.*

**(: Kelemen Krisztián:) (: Bor Balázs :)**

**a Bizottság elnöke a Bizottság tagja**